ตำรวจไซเบอร์ เปิดรายชื่อหน่วยงานภาครัฐมิจฉาชีพแอบอ้างหลอกลวง เตือน อย่าหลงเชื่อเนื่องจากหลายหน่วยงานยกเลิกการส่งข้อความหรืออีเมลหาประชาชนแล้ว
พันตำรวจเอกกฤษณะ พัฒนเจริญ โฆษกกองบัญชาการสืบสวนสอบสวนอาชญากรรมทางเทคโนโลยี หรือบช.สอท.  เปิดเผยว่า ปัจจุบันกลุ่มมิจฉาชีพยังคงใช้วิธีแอบอ้างเป็นเจ้าหน้าที่ของหน่วยงานภาครัฐ หรือรัฐวิสาหกิจ สร้างเพจเฟซบุ๊ก และเว็บไซต์ปลอม เพื่อสร้างความน่าเชื่อถือ ออกอุบายให้สิทธิจากโครงการรัฐ การลงทะเบียนเพื่อรับมาตรการช่วยเหลือ ให้ดำเนินการเอกสารทางราชการต่าง ๆ หรือ แจ้งว่ามีส่วนร่วมในการกระทำผิดกฎหมาย มีหมายจับเพื่อให้ผู้เสียหายหลงเชื่อกรอกข้อมูลส่วนตัว หรือโทรศัพท์ ส่งข้อความไปหลอกลวง โดยมีการเปลี่ยนชื่อหน่วยงานที่ใช้แอบอ้างไปเรื่อยๆ โดยตรวจสอบพบแอปพลิเคชันปลอมของหน่วยงานต่างๆ กว่า 29 หน่วยงาน เช่น กระทรวงการคลัง, กรมสรรพากร, กรมสอบสวนคดีพิเศษ, กรมพัฒนาธุรกิจการค้า และกรมการค้าภายใน กระทรวงพาณิชย์,กรมที่ดิน, กรมการขนส่ง, กรมการจัดหางาน, กรมการปกครอง, การไฟฟ้าส่วนภูมิภาค, การไฟฟ้าฝ่ายผลิตแห่งประเทศไทย, การประปานครหลวง,กสทช., สำนักงานประกันสังคม, สำนักงานหลักประกันสุขภาพแห่งชาติ (สปสช.), สำนักงานคณะกรรมการคุ้มครองผู้บริโภค (สคบ.), ธนาคารแห่งประเทศไทย (ธปท.), ธนาคารของรัฐ ทั้งออมสิน กรุงไทย และธนาคารเพื่อการเกษตรและสหกรณ์การเกษตร (ธ.ก.ส.), สภากาชาดไทย, หน่วยงานสังกัดสำนักงานตำรวจแห่งชาติ เช่น สถานีตำรวจ ตำรวจไซเบอร์, สำนักงานป้องกันและปราบปรามการฟอกเงิน (ปปง.) เกี่ยวข้องกับคดีฟอกเงิน, โครงการเราเที่ยวด้วยกันเฟส 5 และหน่วยงานภาคเอกชนอื่นๆ เป็นต้นอย่างไรก็ตาม ปัจจุบันหลายหน่วยงานได้ประกาศยกเลิกการส่งข้อความสั้น (SMS) หรือส่งอีเมลไปยังประชาชนแล้ว  โดยเฉพาะสถาบันการเงิน หรือธนาคารต่างๆ และฝากย้ำเตือนไปยังประชาชนให้ระมัดระวังและมีสติอยู่เสมอ หากพบเห็นข้อความสั้น (SMS) หรือลิงก์ ในลักษณะดังกล่าวให้แจ้งเตือนไปยังบุคคลใกล้ชิด และหน่วยงานภาครัฐ หรือหน่วยงานนั้นๆ ให้ช่วยตรวจสอบทันที เพื่อลดการตกเป็นเหยื่อของมิจฉาชีพ ????